Tolpagorni

Tolpagorni (nordsamisk: Duolbagorni) er et fjell ved Kebnekaise i Kiruna kommune i Sverige med et karakteristisk krater på toppen. 

Geografi
Tolpagorni er den mest iøynefallende toppen man møter når man kommer inn i dalen Láddjuvággi. 

Tolpagorni er 1662 meter høyt og øverst på fjellet finnes en fordypning, rett under toppen. Denne fordypningen er rund som en kjele. På våren samles smeltevann i en sjø på bunnen som senere renner over kanten av kjelen og ned i dalen nedenfor.

Navnet
Tolpagornis navn var opprinnelig det nordsamiske Giebmegáisi (Kebnekaise), som betyr «kjeletinden». I et kart fra 1832 var Tolpagorni avmerket med navnet Kebnekaise. En sammenblanding gjorde da at man trodde at det var det høyeste og ikke det mest iøynefallende fjellet som var avmerket. Sveriges høyeste fjelltopp fikk dermed navnet Kebnekaise.
Opprinnelsen til Tolpagornis nåværende navn er uviss. Ifølge en fremkastet teori kan navnet stamme fra en russisk nybygger ved navn Bogdanov som var den første som bosatte seg i Laukkuluspa, hvorfra man kan se fjellet. Han kan ha kalt fjellet Stolb gornyj (Столб горный) som betyr «bergstolpen». Det russiske navnet er så blitt forvansket til det finske Tolpagorni. Den nordsamiske navneformen Duolbagorni kan være avledet av den finske. Navnet kan også komme av nordsamisk og vil ordrett være satt sammen av det første leddet duolba- som betyr «flat» og det andre leddet som kan komme av gordni «korn». Fjellenes navn beskriver trolig fjellenes karakteristikk og man kan anta at sammenblandingen til Duolbagorni «flatkornet» egentlig beskriver Giebmegáisis «kjeletindens» likhet med et korn.

Annet
Tolpagorni er også navnet på et svensk teknologiselskap. 

I Norge ble et bilde av fjellet benyttet som bakgrunn på Tines melkekartonger for kulturmelk i 2012.Svensk fjell på erkenorsk pakke, VG, 19. september 2012

Fotnoter

 Eksterne lenker 
 Björn Collinder: Kebnekaise och de heliga bergen, Svenska Turistföreningens Årsskrift 1927, sidene 240–249.
 Thomas Omma: Tålpagårni – ryskt namn i fjällen, DAUM-KATTA, Vinterblad från dialekt-, ortnamns- och folkminnesarkivet i Umeå, 2000, sidene 15–16.
 Dagens ortnamn: Kebnekaise, Språkrådet i Sverige, 24. september 2011.


Kategori:Fjell i Kiruna kommune
Kategori:Fjell over 1000 meter
Kategori:Norrbottens läns geografi